Terry Chimes

Terry Chimes (myös Tory Crimes) (s. 25. tammikuuta 1955 Lontoo) on englantilainen rumpali, joka tuli tunnetuksi punkyhtye The Clashin alkuperäisjäsenenä. The Clashin jäsenenä hän oli heinä–marraskuussa 1976, helmi–huhtikuussa 1977 ja toukokuusta 1982 toukokuuhun 1983. Hän soitti yhdessä Black Sabbathin kanssa 1987–1988. Hän oli Hanoi Rocksin jäsen joulukuusta 1984 kesäkuuhun 1985 ja Cherry Bombzin jäsen 1985–1986.
Ura.
Terry Chimes aloitti rumpujen soiton 15-vuotiaana vuonna 1970 Lontoossa. Vuonna 1975 hän soitti ajoittain esipunkyhtyeessä London SS, jossa olivat eri vaiheissa mukana myös Mick Jones, Tony James, Brian James, Topper Headon, Paul Simonon ja Matt Dangerfield. Yhtye ei koskaan päässyt alkua pidemmälle, mutta jäsenten myöhempien yhtyeiden ansiosta siitä tuli sittemmin kuuluisa.
Jones, Simonon ja Terry Chimes perustivat The Clashin vuonna 1976 kitaristi Keith Levenen ja laulaja-kitaristi Joe Strummerin kanssa. Levene erosi pian yhtyeestä, mutta Chimes soitti yhtyeen debyyttialbumilla The Clash. Albumin jälkeen hän erosi yhtyeestä vuonna 1977 ja liittyi samana vuonna Johnny Thunders and the Heartbreakersin yhtyeen riveihin. 
Vuonna 1979 Chimes soitti Cowboys Internationalissa, joka julkaisi albumin "The Original Sin". Yhtyeen hajoamisen jälkeen hän liittyi Billy Idolin ja Tony Jamesin johtamaan Generation X:ään. Terry Chimes ehti soittaa yhtyeen klassikko albumilla "Kiss Me Deadly" (1981) ennen bändin hajoamista. 
Terry Chimes ja Generation X -yhtyeen basisti Tony James olivat mukana perustamassa The Lords of the New Church yhtyettä, yhdessä sen laulajan Stiv Batorsin ja kitaristi Brian Jamesin kanssa. Chimes ja Tony James kirjoittivat yhdessä kappaleen ”Russian Roulette”, josta tuli yksi The Lords of the New Churchin tunnetuimmista kappaleista. He kuitenkin erosivat yhtyeestä ennen kuin bändi sai levysopimuksen. Tony James lähti perustamaan omaa Sigue Sigue Sputnik -yhtyettä. Terry Chimesia puolestaan pyydettiin takaisin The Clashin riveihin, 
Vuonna 1982 Chimes liittyi mukaan The Clashin Yhdysvaltain-kiertueelle, jolla yhtye toimi The Whon lämmittelijänä. Kiertueen jälkeen hän jätti yhtyeen viimeisen kerran. 
Lontoossa Chimes oli ystävystynyt suomalaisen Hanoi Rocks yhtyeen kanssa, ja hänet pyydettiin Hanoi Rocksin rumpaliksi yhtyeen rumpalin Razzlen kuoltua auto-onnettomuudessa. Chimes harjoitteli 3–4 kertaa ja esiintyi tammikuussa 1985 Razzlen muistokonsertiksi muodostuneilla keikoilla Helsingin Kulttuuritalolla. Näiden keikkojen lisäksi hän oli mukana Hanoi Rocksin viimeisellä kiertueella Puolassa ja soittaa yhtyeen vuonna 1985 tekemillä demo levytyksillä. Tämän jälkeen Michael Monroe ilmoitti jättävänsä yhtyeen ja Chimes jatkoi Nasty Suiciden ja Andy McCoyn kanssa Cherry Bombzissa. Cherry Bombzin läpimurto epäonnistui alun huomiosta huolimatta ja Chimes siirtyi soittamaan Black Sabbathin kanssa. 
Vuodet 1992–1993 Chimes soitti Les Mckeown And The 70's Bay City Rollersissa ja sen albumilla "Loveletter". Vuodesta 1994 lähtien hän on toiminut päätoimisesti kiropraktikkona. Vuonna 2003 hän pääsi Rock and Roll Hall of Fameen yhdessä muiden The Clashin soittajien kanssa. Chimesin pitkä hiljaiselo muusikkona päättyi vuonna 2013, kun hän alkoi soittaa The Lords of The New Church -ja Cherry Bombz yhtyeiden basistin Dave Tregunnan kanssa punk-yhtyeessä The Crunch. Yhtye julkaisi kaksi albumia "Busy Making Noise" (2013) ja "Brand New Brand" (2015)